Johannesburgse burgemeester bedank oor ZilleHerman Mashaba, burgemeester van Johannesburg (Foto: Itumeleng English/African News Agency (ANA)) Herman Mashaba, Johannesburgse burgemeester, het Maandag sy bedanking ingedien. Mashaba is ontevrede omdat Helen Zille die afgelope naweek as voorsitter van die Demokratiese Alliansie (DA) se federale raad aangewys is. “Ek is baie bekommerd dat die DA waaraan ek my destyds verbind het, nie dieselfde DA is wat die naweek uit die federale raad gestap het nie. Dit is nie meer ŉ party wat die ANC kan ontsetel en Een Suid-Afrika vir Almal kan lewer nie,” het Mashaba Maandagoggend tydens ŉ nuuskonferensie gesê. Hy het gesê die verkiesing van Helen Zille as voorsitter van die federale raad is ŉ oorwinning vir diegene binne die party wie se waardes en oortuigings in direkte teenstelling met sy eie is. “Ek kan my nie vereenselwig met ŉ groep mense wat glo ras is irrelevant in die gesprek oor ongelykheid en armoede in Suid-Afrika nie. Hierdie mense kan ook nie sien dat groter ongelykheid in Suid-Afrika heers as in 1994 nie.” Hy is ook ontevrede omdat mense binne die DA hom glo kritiseer oor die koalisieregering in Johannesburg. Helen Zille. (Foto: DA) Mashaba sê dit was vir hom ŉ moeilike besluit, aangesien hy nie gewoonlik handdoek ingooi nie. “Maar ek kan nie toekyk hoe ŉ politieke party sy eie behoeftes bo dié van 5 miljoen inwoners van Johannesburg plaas nie. Ek sal altyd my land eerste kies.” Die DA het kennis geneem van sy bedanking. Die DA se federale raad sal eersdaags vergader om te bepaal wat die impak van vandag se besluit op die inwoners van Johannesburg het en wat die beste manier is om die saak te hanteer. “Ons respekteer Mashaba se besluit en wens hom alles van die beste toe,” het Solly Malatsi, die DA se nasionale woordvoerder, in ‘n verklaring gesê. Die ANC in Johannesburg sê in ŉ verklaring hy is nie geskok oor Mashaba se bedanking nie. Die ANC voer aan die bedanking het niks te doen met Helen Zille se verkiesing nie, maar eerder met die finansiële verknorsing waarin die stad van Johannesburg gedompel is. “Mashaba het nog altyd gesê hy is burgemeester omdat die mense hom verkies het, maar nou bedank hy weens partypolitieke redes. Hy is ŉ seer verloorder eerder as ŉ demokraat,” lui die verklaring. Mashaba het egter in sy toespraak daarna verwys dat Johannesburg aan die einde van die 2018’-19-boekjaar R5,3 miljoen in kontantreserwes gehad het, amper dubbel soveel as die vorige finansiële jaar. Die Suid-Afrikaanse Munisipale Werkersunie (Samwu) het ook sy bedanking verwelkom. “Sedert Mashaba in 2016 die die pos as burgemeester beklee het, het die stad miljoene rande daaraan bestee om vakbonde hof toe te sleep en telkemale in die hof verloor. Hy het ook geen agting vir die regte van werkers nie,” sê Samwu.